b'\n_START_ARTICLE_\nAjak (mitologija)\n_START_PARAGRAPH_\nAjak je v gr\xc5\xa1ki mitologiji smrtnik, sin Zevsa in Ajgine, ki je bil kralj na otoku Ajgina._NEWLINE_Ajak je bil o\xc4\x8de Telamona, Peleja in Fokusa. Zaradi pobo\xc5\xbenosti in dobrote, so ga imeli bogovi tako radi, da so mu v\xc4\x8dasih prepu\xc5\xa1\xc4\x8dali re\xc5\xa1evanje medsebojnih sporov. Skupaj z Apolonom in Pozejdonom naj bi sodeloval pri gradnji trojanskega obzidja._NEWLINE_Po smrti je skupaj z Minosom in Radamantisom zaradi svoje pravi\xc4\x8dnosti in nepodkupljivosti postal sodnik v podzemlju, v nekaterih mitih pa nastopa kot vratar podzemlja.'